ግልገል ጊቤ 3 ሃይል ማመንጨት የሚያስችለውን ውሃ ሚያዚያ ላይ ማጠራቀም ይጀመራል
 የግልገል ጊቤ 3 የኤሌክትሪክ  ሃይል ማመንጫ ግንባታ 82 በመቶ ተከናውኗል አለ የኢትዮጵያ ኤሌክትሪክ ሃይል።የሃይል ማመንጫው ግንባታ በ1 ነጥብ 5 ቢሊዮን ዩሮ በ1999 ዓ.ም የተጀመረ ሲሆን ፥ እያንዳንዳቸው 187 ሜጋ ዋት ማመንጨት የሚችሉ 10 ዩኒቶችን ይዟል።የኢትዮጵያ ኤሌክትሪክ ሃይል የውጭ ህዝብ ግንኙነት ሃላፊ  አቶ ምስክር ነጋሽ ፥ የሃይል ማመንጫው ግንባታ ስራ በመፋጠን ላይ መሆኑንና የመሰረት ቁፋሮና የኮንክሪት ሙሌት ስራውም 93 በመቶ መከናወኑን ተናግረዋል።የኤሌክትሮ መካኒካል እና ሃይድሮ መካኒካል ስራዎችም ከ43 በመቶ በላይ ተከናውኗል ነው ያሉት።ከቀጣዩ ሚያዚያ ወር ጀምሮ ኤሌክትሪክ ሃይል ማመንጨት የሚችል ውሃ ወደ ግድቡ ለማስገባት የሚያስችል አቅም ላይ ደርሰናል ፤ በመጪው አመት የመጀመሪያው ሩብ ዓመትም በፕሮጀክቱ የሚገኙ 2 ዩኒቶች የኤሌክትሪክ ሃይል ማመንጨት ይጀምራሉ ብለዋል።እስካሁንም 3 ነጥብ 2 ሚሊዮን ሜትር ኪውብ የኮንክሪት ስራ የተከናወነ መሆኑንም ነው አቶ ምስክር ያስረዱት።የሀይል ማመንጫ ፕሮጀክቱ በመንግስትና ከቻይና የኢንዱስትሪ ንግድ ባንክ በተገኘ ብድር በመገንባት ላይ ሲሆን ፥ በመጪው አመት ተጠናቆ 1 ሺህ 870 ሜጋ ዋት የኤሌክትሪክ ሀይል ማመንጨት ሲጀምር ፥ ሀገሪቱ አሁን ያላትን የኤሌክትሪክ ሃይል ሽፋን 94 በመቶ ያደርሰዋል ብለዋል።ከጊቤ 3 የኃይል ማመንጫ ፕሮጀክት የሚመነጨውን ሃይል ተቀብሎ የሚያስተላለፍ ባለ 400 ኪሎ ቮልት ከፍተኛ የሃይል ጭነት ማስተላለፊያ መስመር ዝርጋታ እንዲሁም ከጊቤ-ወላይቶ ሶዶ -አቃቂ  400 ነጥብ 5 ኪሎ ሜትር ዝርጋታና የማከፋፈያ ጣቢያዎች  ግንባታም ሙሉ በሙሉ መከናወኑን ተናግረዋል። (ኤፍ.ቢ.ሲ.)